 जवाहरलाल नैहरू चाणक्य दे अर्थशास्त्र पढ़ने आले चा हे।  उनें गी शेख अब्दुल्ला होंदी लोकें बिच साख ते ऐहमियत दा अन्दाजा होआ करदा हा।  इक दूरदर्शी मनुक्खै आला लेखा ओ मुहम्मद अली जिन्नाह दे "ना’रा-ए-पाकिस्तान" बिच्चा "क" शब्द कड्ढने लेई बड़ी दूरै दी सोचै करदे हे ते सबीलां बना करदे हे।  भला बज़ाज़ जनेह् मनुक्खै दी उन्दे सामनै के पायां ही खैर, मुस्लमान नेता बनने दा ते सुआल गै पैदा नेईं सा होई सकदा।  जिसगी अपनी गै बरादरी आलें दरकारी/छेकी दित्ते दा हा, बज़ाज़ होरें इयै नेह् हालात दिक्खियै अपनी सोचें दी पटरी गै बदली दित्ती।  ओ गांधी ते नैह्रू कन्नै-कन्नै कांग्रेस दे बी बैरी बनी गे।  मेरे आखने दा ए भाव नेईं जे उन्दी सोचें बिच तबदीली आस्तै उन्दे ख्यालें जां सोचें दी त्रक्कड़ी जिम्मेवार नेईं ही।  हालात गी दिक्खदे होई उन्दी ए मानसिक दशा इस तबदीली आस्तै साजगार मौसम बनान लगी।  ओ एम. एन. राय दे रैडिकल ह्यूमैनिज्म दे कायल ते अलम्बरदार बनी गे।  (शेख मुहम्मद अब्दुल्ला होरें मिगी दस्सेआ हा जे इत्थै बी बज़ाज़ दा पैसा हजम करने दा बड्डा कारण बनेआं।  एम. एन. राय होर दूई बड्डी लामै च नाज़ियें दे बरूद्ध मजाहदियें दे हामी हे ते उन्दी प्रापोगंडा तैह्रीक च शामल होई गे हे जिसदे आस्तै उनेंगी बाकायदा माली मदद मिलदी ही।  जिस बिचा किश हिस्सा बज़ाज़ गी बी मिलदा रेह्आ) खैर, पुजदे-पुजदे गल्ल कुत्थै पुज्जी गेई।  1944 च जिनाह साह्ब कश्मीर आये।  बड़ी कोश्टें कन्नै ओ ते शेख साह्ब इक-दुए दै नेड़ै औने दे बजाए दूर होन्दे गे।  खीर ज़िनाह साह्ब नै जाम्या मसीत दे मुस्लिम पार्क च जम्मू कश्मीर मुस्लीम कांफ्रैंस दे सालाना अजलास/वार्षिक उत्सव च बोलदे होई बड़ा मश्हूर, बो कन्ट्रोवशियल भाशण कीता।  जेह्दे च उनें अपना सारा जोर शेख साह्ब दे बरुद्ध लाया ते आक्खेआ जे शेख साह्ब (उन्दे आक्खने अनुसार) कश्मीरै दी अकलियतें गी झांसा देऐ करदे न। 